钦定古今图书集成/明伦汇编/官常典/第498卷 > 耶律古
## 钦定古今图书集成/明伦汇编/官常典/第498卷 > 耶律古

按《辽史耶律铎臻传》，铎臻弟古，字涅剌昆，初名霞马
葛。太祖为于越，尝从略地山右，会李克用于云州，古
侍，克用异之曰：“是儿骨相非常，不宜使在左右。”以故
太祖颇忌之。时方西讨，诸弟乱作，闻变，太祖问古与
否，曰：“无。”喜曰：“吾无患矣。”趣召古议。古陈殄灭之策，后
皆如言，以故锡赉甚厚。神册末，南伐，以古佐右皮室
详稳老古，与《唐》兵战于云碧店，老古中流矢，伤甚，太
祖疑古阴害之。古知上意，跪曰：“陛下疑臣耻居老古
麾下邪？及今老古在，请遣使问之。”太祖使问老古，对
曰：“臣于古无可疑者。”上意乃释。老古卒，遂以古为右
皮室详稳。既卒，太祖谓左右曰：“古死犹长松自倒，非
吾伐之也。”